" Die ANC dryf weg van sy eie denke " deur FERDI GREYLING
Beeld-forum: Die ANC dryf weg van sy eie ideale Aug 17 2006 07:20:58:627PM - (SA) Ferdi Greyling Die African National Congress is vandag voor die keuse om die gees van nie-rassigheid te red of om dit vaarwel toe te roep. Hy het voor dié keuse gekom omdat hy in die toepassing van regstellende aksie en swart ekonomiese bemagtiging (wat nodig is) die maklike uitweg gevolg het en die ou apartheid-klassifikasie van rasse aangewend het. Daar is natuurlik ook meer as net 'n vae vermoede dat mense in die ANC - en van sy ondersteuners - hulle hierin net so 'n bietjie deur idees van wraak laat lei het. Nie-rassigheid vereis dat mense nie aan die hand van hul ras geoordeel word nie, maar aan die hand van wat hulle as individue is en wat hulle as individue doen of gedoen het. Die toepassing daarvan in byvoorbeeld regstellende aksie is eenvoudig: Is jy onregverdig deur apartheid benadeel? As die antwoord ja is, verdien jy regstelling. As die antwoord nee is, verdien jy nie regstelling nie. Dit sal daartoe lei dat loshande die meeste nie-wit Suid-Afrikaners regstelling verdien. Maar baie belangrik, dit sal ook daartoe lei dat sommige wit mense regstelling verdien en dat verskeie swart mense dit nie verdien nie (byvoorbeeld ministers van die ou tuislande wat groot salarisse gekry het). Die ANC het egter verkies om nie sy eie ideaal van nie-rassigheid suiwer te dien nie. In plaas daarvan het hy die ou rasse-kategorieë van apartheid gaan haal - swart, bruin, Indiër en wit - om regstelling mee te doen. Maar dit kom saam met die rasse-duiwel en deesdae stap die ANC reeds plesierig saam met daardie duiwel. Dus regverdig hy sy siening dat swart Suid-Afrikaners meer voordeel uit regstellende aksie moet trek as bruin Suid-Afrikaners deur die argument dat bruin mense in die apartheid-hiërargie hoër as swart mense geag is. Behalwe dat dit nie altyd so in die praktyk uitgewerk het nie, is die ANC klaarblyklik blind om te sien dat hy, deur dinge so te doen, bruin mense benadeel omdat hulle nie swart is nie en dat dit ook maar apartheid op 'n verkeerdom manier is. Dit is wat gebeur as jy 'n valse groepvisie aanhang en iemand bevoordeel (of nie) bloot omdat hy geoordeel aan sy velkleur aan 'n bepaalde groep behoort. 'n Mens wonder wanneer daar onthou gaan word dat bruin mense in die Wes-Kaap onder apartheid bevoordeel is bo swart mense wanneer dit by werk gekom het. En dat dit nie vir bruin mense elders in die land gegeld het nie. Wanneer dit onthou word, gaan die ANC dan insien dat sy kaartehuis van rasse-etikette à la apartheid vals is? Of gaan hy die apartheid-kas verder oopmaak en ook begin praat van "Cape Coloureds" en "Other Coloureds" en onderskei tussen hulle, soos apartheid gedoen het? 'n Belangrike faktor vandag is natuurlik dat die ANC kan wegkom met die apartheid-manier van doen. Die ou NP het altyd 'n probleem gehad omdat die mees bevoordeelde groep - die wittes - (en nie almal is natuurlik bevoordeel nie, soos hierbo gesê is) 'n minderheid in die land was. Die mees benadeelde groep, die swartes (en weer eens, nie almal van hulle is deur die bank benadeel nie) was die meerderheid en omdat ons in 'n eeu leef waarin die meerderheid uiteindelik aan die hand van die demokrasie die botoon voer, was dit onvermydelik dat mag na hulle sou verskuif. Vandag verteenwoordig die ANC hoofsaaklik swart Suid-Afrikaners en die meeste mense wat regstelling vra en verdien, is ook swart. 'n Gerieflike verstandhouding het tussen die regering en reggesteldes ontwikkel. Hulle deel rykdom en mag vir mekaar uit. Dié verhouding kan maklik politieke druk weerstaan, want, anders as die geval met die wit NP-regering was, is die ANC se ondersteuners die swart meerderheid. Die ANC kan dus eenvoudig klagtes ignoreer dat hy baie soos die apartheid-base maak en dat dit onregverdig is. Die NP was onregverdig teenoor 'n meerderheid en dit het gevaar vir hom gespel. Die swart beheerde ANC is onregverdig teenoor minderhede en dit hou geen politieke gevaar is nie. Behalwe dat hy dan - as hy dit sou doen - sy eie helder ideaal van nie-rassigheid sal verloën. En 'n politieke beweging wat lank oorleef en 'n bepalende en positiewe invloed op 'n land het, behou sy ideale. Dit is sy gees. Wat gaan die ANC doen?